Správa o činnosti Národného fondu za rok 2004

OBSAH

1.	ZHRNUTIE										

2.	DOKUMENTY SCHVÁLENÉ VLÁDOU SR A MINISTROM FINANCIÍ SR 

      V ROKU 2004										

3.	ODDELENIE PHARE									

3.1.	Nový mechanizmus finančný tokov							
3.2.	Vypracovanie usmernenia pre implementačné agentúry  					
3.3.	Metodická a koordinačná činnosť pri zavádzaní systému EDIS					
3.4.	Implementácia  programu PHARE								
3.5.	Čerpanie finančných prostriedkov PHARE v rámci finančných memoránd 2001-2003			
3.6.	Realokácie										
3.7.	Nezrovnalosti a záväzky voči EK a ich vyrovnanie						
3.7.1.	Nezrovnalosti									
3.7.2.	Záväzky voči EK a ich vyrovnanie							
3.8.	      Spolufinancovanie									
3.9.	      Problematika DPH									
3.10.	Zabezpečenie dodatočných  nákladov  projektov						
3.11.	Administrácia ukončovania  programov							
3.12.	Realizácia „Posilnenie ochrany finančných záujmov spoločenstva a boj proti podvodom		

4.	ODDELENIE ISPA A KF								

4.1. Úprava dokumentácie súvisiacej s realizáciou programu ISPA					
4.2. Implementácia projektov									
4.2.1. Financovanie projektov ISPA – EU zdroje						
4.2.2. Financovanie projektov ISPA – zdroje štátneho rozpočtu				
4.3. Prechod ISPA na Kohézny fond								
4.4. Kohézny fond										
       	4.4.1. Externý audit									

5.	ODDELENIE SAPARD									

5.1. Zmeny v implementačnej agentúre SAPARD							
5.2. Kontrahovanie a čerpanie v programe SAPARD						
5.3.	Spolufinancovanie zo štátneho rozpočtu							
5.4.	DPH v programe SAPARD								
5.5.	Prechod na systém štátnej pokladnice							
5.6.	Záručná sekcia EAGGF								
5.7.	Finančné nástroje EHP a NK								
5.7.1.	Charakteristika nových finančných nástrojov					
5.7.2.	Úloha odboru Národného fondu MF SR						

6.	ODDELENIE ÚČTOVNÍCTVA								

7.	ODDELENIE DOHĽADU NAD OBSTARÁVANÍM					

Správa o činnosti Národného fondu za rok 2004

1.	ZHRNUTIE

     Odbor Národného fondu (ďalej len odbor „NF“) zabezpečuje finančné riadenie a implementáciu predvstupových fondov ES (PHARE, ISPA, SAPARD) na báze decentralizovaného systému ich realizácie a s výkonom dohľadu nad realizáciou procesov verejného obstarávania národnými inštitúciami v rámci týchto programov. Zároveň plní  aj úlohu úradu pre Splnomocnenca pre Národný fond (National Authorising Officer - NAO), ktorý vo vzťahu k Európskej komisii plne zodpovedá za finančný manažment predvstupových prostriedkov EÚ a za zabezpečenie ich spolufinancovania z národných zdrojov.      

     Jednou z hlavných úloh odboru Národného fondu v roku 2004 bolo zabezpečiť a koordinovať proces splnenia podmienok pre zavedenie systému Rozšíreného decentralizovaného systému implementácie  programu PHARE  a Prechodného fondu  (EDIS) – to znamená získanie akreditácie, aby Slovensko mohlo pokračovať v čerpaní finančných prostriedkov ES. Dňa 19.10.2004 podpísali predstavitelia EK Rozhodnutie o transfere ex-ante schvaľovania v procese výberu projektov, verejného obstarávania a uzatvárania zmlúv z EK na národné inštitúcie. V súlade s požiadavkami EK na plnenie podmienok pre udelenie akreditácie pre  EDIS bolo na odbore Národného fondu vytvorené a sfunkčnené  oddelenie pre dohľad nad  obstarávaním  v rámci procesov výberových konaní v programe PHARE, Prechodný fond  a ISPA.

     Odbor NF priebežne ďalej plnil funkciu Kompetentného orgánu  pre program SAPARD v SR a zabezpečoval s tým súvisiace úlohy  pri transformácii Agentúry SAPARD na Pôdohospodársku platobnú agentúru.  V súlade s medzinárodnou  Viacročnou finančnou dohodou a jednotlivými ročnými dohodami  zabezpečuje finančné riadenie a monitorovanie implementácie programu SAPARD v súlade s udelenou akreditáciou zo strany EK .

    V súlade s uzneseniami vlády SR č. 133/2002 a č. 1002/2004 ďalej  odbor Národného fondu plnil funkciu platobného orgánu pre  povstupové fondy – Kohézny fond, finančné nástroje EHP a Nórskeho kráľovstva a realizuje výkon platieb pre Záručnú sekciu EAGGF, vlastné zdroje a finančnú obálku. To znamená, že je zodpovedný za finančné riadenie vyššie uvedených fondov, príjem finančných prostriedkov ES a ich transfer na sprostredkovateľské a  implementačné orgány a za úhradu nákladov jednotlivých rezortov spojených s účasťou na zasadnutiach Rady EÚ. V rámci transformácie predvstupového nástroja ISPA a zabezpečenia plynulého prechodu na KF odbor NF pripravil opatrenia  v oblasti finančného riadenia a rovnako v oblasti  prípravy implementácie  projektov pre KF. 

     V súlade s organizačným poriadkom MF SR, Odbor Národného fondu zabezpečoval účtovanie všetkých predvstupových  fondov ES - PHARE, ISPA, SAPARD a povstupových fondov ES - KF, štrukturálnych fondov, finančných nástrojov EEA a Nórskeho kráľovstva, ako aj  finančnej obálky EK a vlastných zdrojov.

     V súlade s požiadavkami EK  na zdokonaľovanie procesov finančného riadenia a kontroly implementácie fondov ES realizoval odbor Národného fondu  v priebehu tohto roku viaceré opatrenia na zvýšenie kvality riadenia a aplikáciu manažmentu rizík. Pracovníci odboru zároveň aktívne spolupracovali pri realizácii 17-ich úspešných interných a externých auditov  a následne  pri aplikácii  z nich vyplývajúcich odporúčaní. Audítori konštatovali kvalifikovaný výkon finančného riadenia predvstupových nástrojov ES a dobrú pripravenosť odboru Národného fondu na plnenie úloh platobného orgánu pre Kohézny fond bez systémových zistení závažného charakteru. 
Uskutočnené audity:
a) Vnútorný audit MF SR 
-	Audit štruktúr zapojených do implementácie Kohézneho fondu v pôsobnosti MF SR
- 	Následný audit dodržiavania záväzných právnych predpisov pri financovaní projektov 
SAPARD
- 	Následný audit účtovnej závierky odboru NF za rok 2002
- 	Následný audit štruktúr zapojených do implementácie Kohézneho fondu v rámci 
        	pôsobnosti MF SR
-      	Audit účtovnej závierky odboru NF k 31.12.2003
-     	Audit hodnotenia dodržiavania pracovných procesov na oddelení SAPARD odboru NF a úrovne kontrolných mechanizmov
-	Audit hodnotenia úrovne účtovníctva a rozpočtovníctva odboru NF po sfunkčnení  platobného styku cez Štátnu pokladnicu
-	Následný audit hodnotenia dokumentačného systému, systému riadenia, finančného, účtovného a kontrolného systému so zameraním na funkčnosť týchto systémov pri čerpaní finančných prostriedkov PHARE
-	Audit hodnotenia obsahu aktualizovanej verzie vnútorného manuálu odboru NF pre finančné a dokumentačné toky 

b) Externé audity
- 	NKÚ - certifikačná kontrola programu SAPARD  za rok 2003
-	NKÚ - priebežná certifikačná kontrola programu SAPARD  pre rok 2004
-	NKÚ - kontrola pripravenosti Odboru NF ako platobného orgánu pre Kohézny fond
-	EK DG Enlargement - verifikačný audit EDIS PHARE  
-	EK DG REGIO -   audit vybraných projektov ISPA
-	KPMG – overenie splnenia kritérií EDIS ISPA
-	KPMG - audit pripravenosti Odboru NF na finančné riadenie pri čerpaní prostriedkov Kohézneho fondu
-	Auditná komisia Európskej komisie k systému Kohézneho fondu 

     Veľké nároky na činnosť Odboru Národného fondu  popri finančnom riadení vyššie uvedených predvstupových aj povstupových fondov a ostatných prostriedkov ES si v priebehu roku 2004 vyžiadal vývoj nových systémov – ITMS, účtovného programu ISUF a ich následná aplikácia  do praxe.  Vzhľadom na skutočnosť, že rok 2004 bol aj prelomovým rokom vo vzťahu k prechodu celého systému finančného riadenia jednotlivých subjektov na systém štátnej pokladnice, bolo nutné venovať veľký časový a kapacitný priestor aj koordinačnej  a metodickej  činnosti  pracovníkov Odboru NF vo vzťahu k jednotlivým implementačným agentúram, sprostredovateľským orgánom pod platobným orgánom a platobným jednotkám. 

     V súčasnosti na Odbore NF prebiehajú aj práce, súvisiace s pripomienkovaním návrhov nového znenia legislatívy EK v rámci reformy regionálnej politiky EÚ, a to nariadení týkajúcich sa Kohézneho fondu a predvstupových fondov. 
     Ďalšou oblasťou činnosti Odboru NF bola príprava koncepčných materiálov na rokovanie vlády SR, pripomienkovanie a spolupráca na príprave nových právnych noriem, interných aktov a riešenie niektorých  systémových nedostatkov v nadväznosti na zmeny legislatívy alebo požiadavky EK. 

 2.  DOKUMENTY SCHVÁLENÉ VLÁDOU SR A MINISTROM FINANCIÍ SR V ROKU 2004     
 
     Odbor NF v roku 2004 pripravil  alebo sa podieľal na príprave nasledovných materiálov: 

-	Dodatok č. 1 k Pokynom pre hospodárenie s finančnými prostriedkami programu PHARE a Prechodného fondu, schválený ministrom financií SR dňa  15. 6. 2004

-	Dodatok č.1 k  Pokynom pre hospodárenie s finančnými prostriedkami pri realizácii programu SAPARD, schválený ministrom financií SR dňa 27. 7. 2004. 

-	Návrh implementačnej stratégie a systému finančného riadenia Finančného mechanizmu EHP a Nórskeho finančného mechanizmu, schválený uznesením vlády SR č. 1002 zo dňa 27. 10. 2004

-	Systém vyrovnania finančných záväzkov voči Európskej únii v rámci programu PHARE, ktoré vyplývajú z finančných memoránd podpísaných pred rokom 1999, schválený uznesením vlády SR č. 944 zo dňa 6. 10. 2004

-	Návrh mechanizmu náhrady cestovných výdavkov súvisiacich s účasťou zástupcov Slovenskej republiky na zasadaniach výborov a pracovných skupín Rady EÚ, schválený uznesením vlády SR č. 611 zo dňa 23. 6. 2004

-	Správa o pripravenosti SR na čerpanie predvstupových nástrojov, Kohézneho fondu a štrukturálnych fondov 

-	k 31. 1. 2004, schválená uznesením vlády SR č. 74 zo dňa 3. 3. 2004,
-	k 31. 3. 2004, schválená uznesením vlády SR č. 84 zo dňa 5. 5. 2004,
-	k 30. 4. 2004, schválená uznesením vlády SR č. 85 zo dňa 13. 5. 2004,
-	k 31. 5. 2004, schválená uznesením vlády SR č. 91 zo dňa 23. 6. 2004,
-	k 31. 8. 2004, schválená uznesením vlády SR č. 102 zo dňa 29. 9. 2004.

-	Koncepcia  financovania projektov podporovaných z predvstupových fondov, Prechodného fondu a Kohézneho fondu na roky 2004-2006, schválená uznesením vlády č. 1159 z  1. 12. 2004. Materiál poskytuje prehľad o systémovom riešení a zmenách v systéme financovania predvstupových fondov, Prechodného fondu a Kohézneho fondu v rokoch 2004, 2005, 2006 z hľadiska zabezpečenia vhodných mechanizmov pre finančné riadenie a implementáciu uvedených fondov.

3.  ODDELENIE PHARE
 	
     V priebehu roku 2004 oddelenie PHARE  realizovalo nasledujúce úlohy:

3.1. Nový mechanizmus finančný tokov

     Na základe požiadavky EK a v súlade s Dodatkom č. 1 platných Pokynov pre hospodárenie s finančnými prostriedkami PHARE a Prechodného fondu zabezpečilo oddelenie PHARE realizáciu projektov v rámci programu PHARE na báze nového mechanizmu finančných tokov – tzv. spoločného financovania. V praxi to znamená vyplácanie finančných prostriedkov  PHARE (neskôr aj Prechodného fondu) a prostriedkov zo štátneho rozpočtu pre spolufinancovanie prostredníctvom implementačných agentúr. Iba v niektorých prípadoch prebieha ešte financovanie projektov PHARE formou paralelného financovania, to znamená osobitným tokmi sa realizujú zdroje PHARE a osobitne zdroje štátneho rozpočtu pre spolufinancovanie (v závislosti od schváleného projektu). Odbor NF zároveň uskutočnil  úpravy  súvisiacich manuálov interných procedúr a koordinoval proces modifikácie interných manuálov v implementačných agentúrach.

3.2. Vypracovanie usmernenia pre implementačné agentúry  

     V nadväznosti na usmernenie EK zo dňa 30.6.2004 vo vzťahu k schvaľovaniu  platieb,  bolo potrebné usmerniť implementačné agentúry /ďalej len IA/  PHARE – Národná agentúra pre malé a stredné podnikanie v rámci MH SR /ďalej len NADSME/, Agentúra pre podporu regionálneho rozvoja v rámci MVRR SR /ďalej APRR/ a Centrálna finančná a kontraktačná jednotka v rámci MF SR /ďalej CFCU/.  

     Usmernenie sa týkalo otázok, identifikovaných EK ako okruhy, v ktorých je potrebné zvýšiť kvalitu podkladov zo strany implementačných agentúr. Išlo o oblasť realizácie nového mechanizmu finančných tokov pri implementácii projektov, kvalitu priebežných správ o pokroku pri realizácii projektov, podklady spojené s ukončovaním  projektov a finančných memoránd a odstránenie nedostatkov  pri príprave plánov čerpania a monitorovania v systéme PERSEUS.

3.3. Metodická a koordinačná činnosť pri zavádzaní systému EDIS
     V zmysle nariadenia Európskej komisie číslo 1266/99 sa koordinoval proces vypracovania materiálov, potrebných pre žiadosť o udelenie akreditácie pre implementačné agentúry (Centrálna finančná a kontraktačná jednotka, Implementačná agentúra na podporu regionálneho rozvoja, Národná agentúra pre rozvoj malého a stredného podnikania), Národný fond a Úrad vlády SR, ktorá žiadosť bola zaslaná odborom Národného fondu na EK  dňa 16. decembra 2003. 
 
     V rámci štvrtej fázy zavádzania rozšíreného decentralizovaného implementačného systému (EDIS) pre program PHARE sa v období 19. 4. 2004 – 6. 5. 2004 na odbore NF, troch implementačných agentúrach, Úrade vlády SR a štyroch rezortných ministerstvách (Ministerstvo hospodárstva SR, Ministerstvo vnútra SR, Ministerstvo životného prostredia SR, Ministerstvo spravodlivosti SR) uskutočnil verifikačný audit EK s cieľom preveriť stav pripravenosti národných štruktúr prevziať ex-ante schvaľovanie. 

     Dňa 23.6.2004 obdržal odbor Národného fondu návrh Správy z verifikačného auditu z Európskej komisie (ďalej len EK) na vyjadrenie pripomienok audítovaných subjektov k jednotlivým zisteniam. Následne v mene NAO koordinoval celý proces rýchleho odstraňovania zistení a zorganizoval riadiace výbory EDIS PHARE a rokovania v EK, výsledkom ktorých bolo zníženie počtu identifikovaných blokujúcich nedostatkov z počtu 9 na  3. V súčasnosti stále pokračuje koordinácia prác na odstraňovaní nedostatkov s 2 , 3 a 6-mesačným termínom na ich odstránenie. Ich odpočtovanie bolo zaslané na EK k 19. januáru 2005 a opätovne bude zaslané k 5. aprílu 2005. 

     Dňa 3.11.2004 informovala EK Splnomocnenca pre Národný fond, že systém PHARE navrhnutý v Slovenskej republike je v súlade s článkom 12, Nariadenia číslo 1266/99 a dokumentom číslo C(2004) 3965. Rozhodnutie, ktorým sa udeľuje akreditácia SR, bolo prijaté dňa 19.10.2004. Zároveň svoje rozhodnutie EK podmienila odstránením nedostatkov definovaných v rozhodnutí v stanovenom termíne a informovaním o prípadných zásadných zmenách v rámci navrhnutého systému PHARE, ktoré musia byť vopred schválené EK. 

     Monitorovanie plnenia kritérií stanovených pre systém EDIS vykonáva koordinačná skupina, ktorej členmi sú zástupcovia odboru Národného fondu, implementačných agentúr (CFCU, RDSA a NADSME) a ÚV SR.  Na úrovni koordinačnej skupiny sú riešené systémové nedostatky, nedostatky týkajúce sa rezortných ministerstiev, zodpovednosti medzi kľúčovými aktérmi systému PHARE a ich implementácie a dodržiavania v praxi. 

3.4 Implementácia  programu PHARE

     Alokácie finančných záväzkov v roku 2004  
     V roku 2004  vláda SR schválila a podpísala tri Finančné memorandá pre rok 2003 v celkovej výške  10,855 mil. EUR ako príspevok PHARE a 2,952 mil. EUR ako spolufinancovanie zo štátneho rozpočtu (január 2004 Cezhraničná spolupráca  SR/PL, Cezhraničná spolupráca  SR/AUT a február 2004 Jadrová bezpečnosť).

     Splnomocnenec pre Národný fond (NAO) na základe konzultácie s NAC vymenoval pre každú implementačnú agentúru  splnomocnencov pre program  PHARE.  

     Základnou  podmienkou prevodu finančných prostriedkov z EK na Odbor NF v rámci programu PHARE je realizácia nasledovných krokov: 
a)  podpísanie medzinárodných  zmlúv (Finančných  memoránd) a podpísanie finančných dohôd medzi NAO a PAO 
b) vymenovanie Splnomocnencov pre jednotlivé  programy   fondu PHARE (PAO) v rámci  IA
c) zabezpečenie otvorenia príslušných bankových účtov pre NF a IA a  zasielanie žiadostí o finančné prostriedky na EK.
 
     V roku 2004 Oddelenie PHARE aktualizovalo a zadministrovalo podpísanie nových finančných dohôd  medzi NAO a PAO a otvorenie  bankových účtov v NBS, neskôr - od 1. 7. 2004 v štátnej pokladnici pre Národný fond a IA.  

     V priebehu roku 2004 Odbor Národného fondu predložil na EK celkovo 11 žiadostí o finančné prostriedky (z toho 4 žiadosti o prvé preddavky) a zabezpečoval priebežné prevody  finančných prostriedkov pre všetky finančné memorandá podľa potrieb IA. V dôsledku oneskorených platieb z EK boli zabezpečené finančné prostriedky nasledovne:
-	zo Štátneho rozpočtu pre Národný program 2001 vo výške 3,630 mil. EUR a pre Jadrovú bezpečnosť 2002  vo výške 0,314 mil. EUR 
-	zo schváleného „crossfundingu“ z Národného programu 2003 vo výške  4,565 mil. EUR na cezhraničnú spoluprácu SR/PL, SR/HU a SR/AUT 
                  
     Zároveň odbor NF administroval presuny finančných prostriedkov zo zdrojov PHARE a zo zdrojov spolufinancovania zo štátneho rozpočtu pre realizáciu finančných memoránd 2001, 2002 a 2003 podľa potrieb relevantných subjektov.

3.5. Čerpanie finančných prostriedkov PHARE v rámci finančných memoránd 2001-2003

     Monitorovanie finančných prostriedkov PHARE sa uskutočňuje prostredníctvom elektronického monitorovacieho systému PERSEUS (vrátane spolufinancovania), ktorý  je vyžadovaný a pravidelne zasielaný na Európsku komisiu.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                       

     Na základe žiadostí o finančné prostriedky na Európsku komisiu obdržala  SR k 31.12.2004  z EK celkovo 46,629 MEUR (t.j. 1,865 mld. SKK pri kurze 40 SKK). Na účty MF SR s dispozičným právom  implementačných agentúr bolo v tomto roku presunutých 54,9 MEUR (t.j. 2,196 mld. SKK).

Prehľad čerpania finančných prostriedkov podľa jednotlivých finančných memoránd k 31.10.2004 je nasledovný

FM 2001 - doba kontrahovania a vyplácania s výnimkou 1 projektu bola ukončená k 30.11.2004. Celková nakontrahovaná čiastka finančných prostriedkov dosiahla 84,8% z celkovej alokácie PHARE, pričom sa tieto prostriedky čerpali na 70%:

FM2002 - doba kontrahovania končí 30.11.2004 a doba vyplácania končí v roku 2005. Celková nakontrahovaná čiastka finančných prostriedkov dosiahla 91,7% z celkovej alokácie PHARE, pričom sa tieto prostriedky zatiaľ čerpali na 40,2%:

FM2003 - doba kontrahovania končí 30.11.2005 a doba vyplácania v roku 2006. Celková nakontrahovaná čiastka finančných prostriedkov dosiahla 8,7% z celkovej alokácie PHARE, pričom sa tieto prostriedky zatiaľ čerpali na 4,1%:

3.6. Realokácie

     V priebehu mesiaca júl 2004 bola Európskou komisiou schválená realokácia finančných prostriedkov v rámci FM Národný program 2002  nasledovne: 

Program	Pôvodný rozpočet v EUR	Rozpočet po realokácii	
2002/000.610-06
 Rozvoj štruktúr IACS	1 800 000,00	1 636 000,00	
2002/000.610-21
Podpora implementácie Dublinskej konvencie	1 200 000,00	1 090 000,00	
2002/000.610-02
Budovanie inštitucionálneho vybavenia	2 000 000,00	2 274 000,00	

3.7. Nezrovnalosti a záväzky voči EK a ich vyrovnanie

3.7.1 Nezrovnalosti  

     V súlade s finančným memorandom predkladá NF na EK (prostredníctvom centrálneho kontaktného útvaru OLAF SR) pravidelné štvrťročné hlásenia o vzniknutých nezrovnalostiach, ako aj o postupe pri ich riešení. V roku 2004 boli doteraz zaslané  dve správy, v rámci ktorých sa identifikovalo 28 zistení vzniknutých nezrovnalostí (na úrovni IA alebo konečného prijímateľa). Najčastejším dôvodom vzniku nezrovnalostí bolo porušenie legislatívy ES alebo národnej legislatívy.

3.7.2. Záväzky voči EK a ich vyrovnanie

     V apríli 2004 bol odbor Národného fondu informovaný Európskou komisiou o realizácii kompenzácie nesplatených pohľadávok a dlhov EK za program PHARE z programu ISPA . 

     Žiadosť o platbu ISPA 2003SK16PPE0015 „Systém odkanalizovania  a čistenia odpadových vôd v meste Šaľa a priľahlom regióne“ v sume 1 438 796,00 EUR bola vykompenzovaná doleuvedenými pohľadávkami (ťarchopis) v celkovej sume 1 419 341,86 EUR. Zvyšná suma bola prevedená na účet pre relevantné FM ISPA. Odbor Národný fond následne vyrovnal deficit finančných prostriedkov programu ISPA úhradou z rezervy PHARE a jednotlivé sumy sú postupne vymáhané od dlžných subjektov.

Ťarchopisy PHARE:

1.	suma 795 645,22 EUR – dlžným subjektom je Nadácia pre rozvoj regiónov, ktorá patrí pod Ministerstvo výstavby a regionálneho rozvoja SR. 
2.	suma 8 122,12 EUR – ide o výšku dane z úroku z ťarchopisu vo výške 956 358,96 EUR, ktorá bola zaslaná na IA CFCU. Úhradu čiastky 8 122,12 EUR  zabezpečí kapitola MF SR.
3.	suma 526 252,52 EUR – uvedený ťarchopis sa týka troch projektov v rámci FM 9916. (Čiastka na ťarchopise vo výške 526 252,52 EUR sa skladá z čiastky 400 000 EUR a 126 252,52 EUR). 
4.	suma 72 000,00 EUR – táto suma sa týka úhrady vstupenky do komunitárneho programu SAVE v roku 1998. Vyššie uvedená suma je navýšená o úroky z nezaplatenia na výšku 89 322,00 €.

     Odbor NF musí zabezpečiť úhradu jednotlivých ťarchopisov vo vzťahu k EK a následne v spolupráci s kontrolnými orgánmi  iniciovať a monitorovať ich vymáhanie. Vzhľadom na náročnosť vymáhania finančných prostriedkov, hlavne u programov a projektov realizovaných pred založením Národného fondu, bola zriadená medzirezortná komisia, ktorá sa zaoberá riešením problémov súvisiacich s nevysporiadanými pohľadávkami.

3.8. Spolufinancovanie 

     Mechanizmus nových finančných tokov priniesol zásadnú zmenu najmä v oblasti finančných tokov prostriedkov spolufinancovania z kapitoly VPS. Od 1.1.2004 sú finančné prostriedky z kapitoly VPS vyplácané konečnému príjímateľovi  prostredníctvom Odboru Národného fondu a príslušných implementačných agentúr. 

     Odbor Národný fond v spolupráci s Odborom súhrnných finančných vzťahov k rozpočtu ES zároveň zabezpečil v Návrhu východísk verejnej správy na roky 2005-2007 spolufinancovanie pre projekty PHARE a po prvý krát aj pre projekty Prechodného fondu. 

3.9. Problematika DPH

     Na základe plnenia záväzkov SR voči EK pri  dodržani pomeru spolufinancovania a v nadväznosti na zmenu legislatívy v oblasti DPH musel odbor Národného fondu navrhnúť a zabezpečiť systém riešenia úhrady DPH. Oddelenie PHARE vypracovalo aktualizáciu vyššie uvedených Pokynov pre hospodárenie s finančnými prostriedkami PHARE, kde zapracovalo nový spôsob úhrady DPH z prostriedkov PHARE a Prechodného fondu. Od 1.5.2004, je DPH z realizovaných prostriedkov PHARE a Prechodného fondu preplácaná konečnému prijímateľovi/ dodávateľovi, ktorému nevzniká nárok na jej odpočet alebo vrátenie v zmysle príslušnej legislatívy, prostredníctvom implementačnej agentúry z prostriedkov VPS vyčlenených na tento účel. Zároveň bol v nich upravený aj systém úhrady DPH k prostriedkom spolufinancovania poskytnutým z VPS tak, že konečný prijímateľ, ktorému vzniká daňová povinnosť a nemá nárok na vrátenie ani odpočítanie DPH podľa platnej legislatívy, môže prostredníctvom implementačnej agentúry požiadať o prostriedky na úhradu DPH k finančným prostriedkom spolufinancovania poskytnutým z VPS. Táto možnosť sa vzťahuje na spolufinancovanie realizované od 1.1.2004 v rámci projektov PHARE z FM 2001-2003 a Prechodného fondu.

3.10. Zabezpečenie dodatočných  nákladov  projektov

     Nedostatky vo fáze programovania a  pochybenia pri implementácii investičných projektov si v priebehu roku 2004 vyžiadali zabezpečenie dodatočných nákladov pre krytie výdavkov  presahujúcich rámec uzavretých kontraktov. Ďalším dôvodom dodatočného financovania zo ŠR boli obmedzené finančné možnosti konečných prijímateľov – obcí. Išlo o nasledovné projekty:

-	 SR0107.07 „Rozvoj cestovného ruchu Veľká Domaša“
-	 SR0107.04 „Priemyselný park Humenné Guttmanovo“
-	 SR0102.01 „Rekonštrukcia cesty II/587 Plešivec“. 

     Celkovo v roku 2004 dosiahli dodatočné náklady na financovanie projektov PHARE čiastku 378 000 EUR (čo predstavuje 15 120 000 SKK).

3.11. Administrácia ukončovania  programov

     V roku 2004 boli na  Európsku komisiu postupne zaslané všetky „Záverečné prehlásenia o ukončení programu“ týkajúce sa Finančných memoránd 1998, 1999 a 2000. 

     V rámci týchto finančných memoránd Odbor Národný fond postupne uzatváral bankové účty s dispozičným právom IA. Bankové účty Národného fondu pre finančné memorandá sú uzatvárané až po zúčtovaní a vrátení zostatku finančných prostriedkov na EK. Doteraz Odbor Národný fond vrátil na Európsku komisiu zostatky finančných prostriedkov a následne uzavrel hlavné účty pre Finančné memorandá SR9903, SR9916, SR9921, SR0001, SR0018.

     Vzhľadom na skutočnosť, že pre program SR0017 bolo vyplácanie spolufinancovania predĺžené do konca roku 2004, zostáva tento program vo vzťahu k EK zatiaľ neukončený.

     Odbor NF postupne začína pracovať na ukončovaní FM 2001. 

3.12. Realizácia „Posilnenie ochrany finančných záujmov spoločenstva a boj proti podvodom“

     V záujme zvýšenia ochrany finančných záujmov EK prostredníctvom posilnenia finančného riadenia a kvality ľudských zdrojov pri riadení finančných operácií v súlade s finančnými pravidlami EK a s cieľom implementovať požiadavky finančných pravidiel ES do záväzných finančných dohôd, vypracoval Odbor NF návrh projektu s vyššie uvedeným názvom, financovaného z realokácií v rámci programu PHARE. V súčasnosti prebieha jeho realizácia s cieľom  posilniť kapacity inštitúcií vykonávajúcich finančné riadenie (NF, ÚV SR a IA). V rámci jeho implementácie  bol zriadený riadiaci výbor, ktorý monitoruje výsledky projektu a pracovné skupiny úrovni Úradu vlády SR, Odboru  NF a IA.

V mesiaci októbri 2004 bola schválená „Inception Report“, v ktorej boli zadefinované všetky oblasti posilnenia finančného riadenia a časový plán realizácie identifikovaných aktivít. V období október - november 2004 boli organizované semináre a školenia z oblasti finančného plánovania, nezrovnalostí a zodpovedností v rámci systému PHARE. Stretnutí sa zúčastnili pracovníci Odboru Národného fondu, implementačných agentúr, Úradu vlády SR a kontaktného bodu OLAF. Projekt bude ukončený  v priebehu roku 2005.

 4. ODDELENIE ISPA  a KF

     V priebehu roku 2004 Oddelenie ISPA a KF  zabezpečovalo nasledovné činnosti:

4.1. Úprava dokumentácie súvisiacej s realizáciou programu ISPA 

     Proces realizácie projektov ISPA bol v tomto roku výrazne náročnejší vzhľadom na skutočnosť, že pracovníci odboru pracovali na vývoji a následnom zavádzaní  nových systémov: ITMS pre program ISPA a KF, účtovného systému ISUF a prechod na systém Štátnej pokladnice. 

     V nadväznosti na tieto skutočnosti bolo tiež potrebné  aktualizovať  Dohody o financovaní pre implementáciu projektov ISPA, podpísané medzi NAO a Sektorovými splnomocnencami pre program ISPA (SAO).   V nadväznosti na zavedenie systému štátnej pokladnice bol vypracovaný a schválený Dodatok č.1 k Internému manuálu Národného fondu – Oddelenie ISPA, ktorý vstúpil do platnosti dňa 1.7.2004.

     V súlade s Rámcovou zmluvou o postupoch ukončenia vedenia účtov a vykonávania prevodov peňažných prostriedkov pre klientov Štátnej pokladnice v Národnej banke Slovenska, otvoril odbor Národného fondu účty pre finančné memorandá v rámci programu ISPA a Kohézneho fondu v Štátnej pokladnici.

     Na základe vyššie uvedenej Rámcovej zmluvy bolo pre program ISPA a Kohézny fond ukončené vedenie účtov v NBS, a boli otvorené účty v Štátnej pokladnici. K 31.12.2004 bolo v Štátnej pokladnici otvorených celkom 88 účtov. Každý účet bol otvorený na základe samostatnej Zmluvy o bežnom účte, ktorej súčasťou je aj zoznam osôb splnomocnených disponovať s peňažnými prostriedkami na účte. Odbor Národný fond účtuje o pohyboch finančných prostriedkov na 8 účtoch. 

     V zmysle manuálov interných procedúr spracoval odbor Národného fondu analýzy všetkých finančných memoránd, ktoré slúžia k monitorovaniu finančných prostriedkov a odsúhlasovaniu údajov medzi oddelením účtovníctva a oddelením ISPA a Kohézneho fondu. Súčasne boli odsúhlasované zostatky so Štátnou pokladnicou na všetkých účtoch, o ktorých účtuje odbor Národného fondu. Odbor NF uskutočňuje odsúhlasovanie  údajov o príjmoch a výdajoch  na mesačnej báze.

4.2. Implementácia projektov 

     V súlade s „Pokynmi pre hospodárenie s finančnými prostriedkami pre program ISPA“ oddelenie ISPA a KF zabezpečovalo  administráciu žiadostí o platbu na EK a presuny finančných zdrojov ES a štátneho rozpočtu pre program ISPA – projekty v oblasti  dopravnej infraštruktúry a životného prostredia. V rámci finančného riadenia odbor NF metodicky usmerňoval a koordinoval činnosť IA:

-	Implementačná agentúra environmentálnych investičných projektov Ministerstva životného prostredia SR (ďalej len „IA EIP“),
-	Implementačná agentúra Železnice Slovenskej republiky (ďalej len „IA ŽSR“),
-	Implementačná agentúra Slovenská správa ciest (ďalej len „IA SSC“).

     V súlade so zodpovednosťou NAO odbor NF zabezpečoval dodržiavanie pravidiel  a procedúr programu ISPA týkajúcich sa finančných zdrojov pre spolufinancovanie, procesov obstarávania a monitorovania potrieb IA pre implementáciu projektov. 

     Dňa 10. novembra 2004 sa konalo prvé zasadnutie  Monitorovacieho výboru KF, ktorý monitoroval progres v realizácii projektov ISPA/KF. V oblasti implementácie jednotlivých projektov bol zo strany DG Regio konštatovaný významný pokrok, ktorý je výrazný hlavne v porovnaní s predchádzajúcim obdobím, kedy dochádzalo k oneskoreniu kontrahovania.

4.2.1. Financovanie projektov ISPA – EU zdroje

     K 31. 12. 2004  Odbor Národného fondu zadministroval prostredníctvom žiadostí o preddavky a priebežné platby na už podpísané Finančné memorandá finančné prostriedky vo výške 96 196 355,97 EUR, ktoré boli zaslané na jeho účty v Štátnej pokladni.

     Zvýšené nároky na administráciu boli spôsobené rozhodnutím EK kompenzovať nezrovnalosti  v programe PHARE z platieb v rámci programu ISPA, pričom kompenzované čiastky bolo potrebné previesť z rezervy pre program PHARE v štátnom rozpočte pre rok 2004 prostredníctvom vyrovnávacieho účtu v Štátnej pokladni.

4.2.2. Financovanie projektov ISPA – zdroje štátneho rozpočtu

Pri tvorbe štátneho rozpočtu pre nasledujúce roky boli vykonávané aktivity, ktorých výsledkom bolo  zabezpečenie spolufinancovania projektov ISPA/KF zo štátneho rozpočtu  . 
Finančné  memorandá 2000, 2001, 2002 a 2003.

     K 31. 12. 2004 bolo pre  SR v rámci programu ISPA v sektore životného prostredia podpísaných 23 finančných memoránd v celkovej hodnote oprávnených nákladov 318 625 742 EUR. Z toho 18 finančných memoránd obsahuje investičné projekty v celkovej sume oprávnených nákladov 304 520 982 EUR. Pre projekty technickej asistencie bolo podpísaných 5 finančných memoránd v celkovej sume oprávnených nákladov 14 104 760 EUR.

    V oblasti  dopravy bolo v rámci programu ISPA podpísaných 6 finančných memoránd v celkovej hodnote oprávnených nákladov 317 779 000 EUR. Z toho investičné projekty predstavujú 4 finančné memorandá v celkovej sume oprávnených nákladov 313 979 000 EUR. Pre projekty technickej asistencie boli podpísané 2 finančné memorandá v celkovej sume oprávnených nákladov 3 800 000 EUR.

     Na prvom Monitorovacom výbore KF, ktorý sa konal dňa 10. 11. 2004 bol mimoriadne pozitívne hodnotený pokrok hlavne v oblasti implementácie projektov životného prostredia, kde bolo z dôvodu transformácie vodárenských spoločností v minulom období zaznamenané výrazné oneskorenie v implementácii. 

4.3. Prechod ISPA na Kohézny fond

     Po vstupe SR do EÚ sa predvstupový nástroj ISPA pretransformoval na povstupový Kohézny fond, a preto bolo potrebné zabezpečiť pokračovanie jeho implementácie.  Vzhľadom na skutočnosť, že  zmena všetkých zmluvných vzťahov a mechanizmu finančných tokov by bola veľmi náročná na administráciu s možným dopadom na rýchlosť realizácie projektov, vypracoval odbor NF v spolupráci s ÚV SR materiál o riešení tohto problému. Jeho schválením bolo rozhodnuté, že všetky projekty ISPA, ktoré ku dňu vstupu SR do EÚ nebudú ukončené, budú považované za projekty Kohézneho fondu a budú sa riadiť všetkými náležitosťami a pravidlami uvedenými v nariadení Rady EK č. 1164/94, doplneného nariadením EK č. 1264/99, 1265/99, 1368/2002, 16/2003, avšak v rámci finančného riadenia na úrovni SR bude potrebné projekty ISPA dokončiť podľa pravidiel stanovených pre program ISPA (v súlade s Pokynmi pre hospodárenie s finančnými prostriedkami ISPA). Žiadne nové projekty ISPA nebudú  po vstupe SR do EÚ schválené a rovnako žiadne nové ISPA záväzky po vstupe SR do EÚ nebudú možné.

     V rámci transformačného procesu odbor Národného fondu upravil manuál interných procedúr vo vzťahu k certifikácii  oprávnenosti výdavkov  pre projekty  ISPA. Súčasne vypracoval v rámci predvstupového nástroja ISPA niekoľko opatrení, ktoré zabezpečili plynulý prechod z ISPA na KF, ako aj prípravu projektov pre KF. Činnosti súvisiace  s prácami na príprave mechanizmu finančného riadenia KF sú uvedené v nasledujúcej kapitole.

4.4. Kohézny fond 

     Vzhľadom na skutočnosť, že odbor NF MF SR plní funkciu platobného orgánu pre KF,  je  zodpovedný predovšetkým za systém finančného riadenia KF. Zabezpečuje zostavenie a predloženie žiadostí o platby, certifikáciu výkazu výdavkov a prijímanie platieb z prostriedkov EÚ a ich zúčtovanie.

     V nadväznosti na Koncepciu finančného riadenia KF odbor NF vypracoval  manuál interných procedúr pre finančné riadenie KF na úrovni platobného orgánu a koordinoval  proces prípravy interných manuálov jednotlivých subjektov v rámci mechanizmu čerpania tohto fondu na úrovni sprostredkovateľských orgánov pod platobných orgánom a  implementačných orgánov. 

     Ďalej odbor NF vypracoval a zadministroval podpísanie zásadnej dohody pre implementáciu projektov KF medzi platobným orgánom, sprostredkovateľským orgánom pod platobným orgánom a implementačnými orgánmi, ktorá bola podpísaná nasledovne:

Dohoda medzi platobným orgánom, sprostredkovateľským orgánom pod platobným orgánom a implementačným orgánom pre KF	Podpísaná	
PO,SOPO – MDPT,  IO – SSC	27. 4. 2004	
PO,SOPO – MDPT,  IO – ŽSR	27. 4. 2004	
PO,SOPO – MŽP SR,  IO – IAEIP	30. 4. 2004	

     V rámci prípravy na čerpanie prostredníctvom mechanizmu KF pracoval  odbor NF na  vývoji elektronického monitorovacieho systému pre KF. Tento vývoj ako aj následné zavádzanie tohto systému do praxe, jeho testovanie a identifikácia niektorých nedostatkov bolo v priebehu roku 2004  veľmi náročným procesom.  V súčasnosti pokračujú práce na  dolaďovaní tohto systému a zároveň sa realizujú práce, súvisiace s detailnou technickou špecifikáciou pre modifikáciu tohto systému pre program ISPA.

     Rovnako náročným procesom pre oddelenie ISPA a KF  bol vývoj účtovného systému ISUF  na báze SAP 3 pre KF a jeho následná aplikácia  do praxe. Práce ešte nie sú úplne ukončené, v tejto etape prebieha príprava a testovanie integrácií medzi ITMS, ISUF a štátnou pokladňou.  

4.4.1. Externý audit

     V zmysle úlohy B.3 uznesenia vlády SR č. 105/2004 Ministerstvo financií SR dňa 9. marca 2004 uzatvorilo zmluvu so spoločnosťou KPMG Slovensko, s.r.o. na vykonanie externého systémového auditu, ktorý sa týkal všetkých riadiacich orgánov, sprostredkovateľských orgánov pod riadiacim orgánom, implementačných orgánov, platobných orgánov, sprostredkovateľských orgánov pod platobným orgánom, útvarov finančnej kontroly, útvarov vnútorného auditu, ako aj orgánu vydávajúceho prehlásenia o ukončení pomoci pre štrukturálne fondy a Kohézny fond.
Projekt externého systémového auditu bol realizovaný v termíne od 22. marca 2004 do  októbra 2004 v troch základných etapách:
•	vykonanie externého systémového auditu pripravenosti riadiacich a kontrolných systémov príslušných inštitúcií na implementáciu štrukturálnych fondov, Kohézneho fondu a Iniciatív ES do 23. júna 2004 – realizuje KPMG Slovensko s.r.o.,
•	odstránenie nedostatkov identifikovaných v I. etape do 31. augusta 2004 – aktivity spojené s dosiahnutím cieľa v tejto etape realizuje každá inštitúcia vo vlastnej réžii,
•	preverenie odstránenia nedostatkov na príslušných inštitúciách počas II. etapy do         októbra 2004 – realizuje KPMG Slovensko.

     Počas celého priebehu auditu odbor NF úzko spolupracoval s externými audítormi. V rámci jeho realizácie  boli identifikované niektoré nedostatky, na odstraňovaní ktorých sa odbor NF podieľal v spolupráci s externými audítormi vo vzťahu k ostatným subjektom v rámci KF  prostredníctvom sledovania a koordinovania plnenia Akčného plánu za finančné riadenie. Externý audit bol ukončený v mesiaci október 2004. Na základe záverov KPMG vo finálnej správe  sa v systéme pre finančné riadenie KF  konštatovala dobrá pripravenosť na úrovni platobného orgánu pre KF a neboli identifikované ani nedostatky závažného charakteru na iných úrovniach finančnej implementácie.

5.	ODDELENIE SAPARD
     Program SAPARD bol vytvorený na základe Nariadenia Rady č. 1268/99/ES zo dňa 21. 6. 1999 ako nástroj pre podporu poľnohospodárstva a vidieka v krajinách strednej a východnej Európy. 
     V rámci plnenia úlohy Kompetentného orgánu pre akreditovanie Agentúry SAPARD, neskôr Pôdohospodárskej platobnej agentúry (ďalej len „PPA“), odbor NF monitoroval implementáciu programu  na základe ustanovení Viacročnej finančnej dohody, ktorá bola uzatvorená medzi EK a vládou SR dňa 26.3.2001 a Ročných finančných dohôd pre program SAPARD uzatváraných medzi rovnakými subjektami.  Ďalej oddelenie v roku 2004 realizovalo nasledovné činnosti:
5.1. Zmeny v implementačnej agentúre SAPARD
     Odbor Národný fond udelil v rokoch 2002 a 2003 Agentúre SAPARD akreditáciu na 9 opatrení. Národná akreditácia bola následne potvrdená Európskou komisiou, ktorá o tom vydala rozhodnutia (15. 4. 2002 resp. 14. 8. 2003).
     Vzhľadom na skutočnosť, že dňa 1. 12. 2003 bola zákonom č. 473/2003 vytvorená Pôdohospodárska platobná agentúra, do ktorej bola včlenená Agentúra SAPARD a zároveň prebrala jej úlohy, bolo potrebné potvrdiť platnosť akreditácie aj na nový subjekt. Odbor NF Národný fond vypracoval Správu o včlenení Agentúry SAPARD do Pôdohospodárskej platobnej agentúry (ďalej PPA), ktorou potvrdil platnosť akreditácie a dňa 18. decembra 2003 ju zaslal Európskej komisii. Európska komisia sa stotožnila s názorom odboru Národného fondu a dňa 16.11.2004 udelila PPA  plnú akreditáciu.
5.2. Kontrahovanie a čerpanie v programe SAPARD
     Od potvrdenia národnej akreditácie Agentúry SAPARD Európskou komisiou (15. 4. 2002) boli do 12. 5. 2004 uzatvorené zmluvy na všetky disponibilné zdroje poskytnuté v rámci ročných finančných dohôd z Európskej únie pre program SAPARD. Keďže záujem konečných príjemcov prevyšoval možnosti programu, Európska únia umožnila uzatvorenie zmlúv o 6 % nad celkový limit programu. V takejto výške sa očakávajú nezrovnalosti, ktoré vymôžu a budú následne použité na ďalšie projekty ako aj úroky získané na účte pre zdroje spoločenstva.  
     Odbor NF priebežne monitoroval čerpanie finančných prostriedkov a usmerňoval PPA pri implementácii programu nielen v oblasti úpravy interných postupov, riešení problematiky nezrovnalostí, ale aj v oblasti účtovania a plnenia opatrení z certifikačných kontrol NKÚ. 
5.3.  Spolufinancovanie zo štátneho rozpočtu
     Odbor NF zabezpečuje finančné prostriedky a ich  transfery  pre spolufinancovanie programu SAPARD, ktoré  sa uskutočňuje prostredníctvom rozpočtovej kapitoly Všeobecná pokladničná správa (VPS). Čerpanie je založené na princípe 75% - 25%, čo znamená, že 75% z verejných oprávnených výdavkov, je poskytovaných, resp. hradených zo zdrojov Európskych spoločenstiev (ES) a 25%-ami sa na ich financovaní podieľa SR prostriedkami štátneho rozpočtu.
Finančné prostriedky pre národné spolufinancovanie sa zabezpečujú v kapitole VPS na základe podkladov Pôdohospodárskej platobnej agentúry.
     V štátnom rozpočte na rok 2006 sú zabezpečené finančné prostriedky aj na predfinancovanie záverečnej platby z Európskej únie. Záverečná platba z prostriedkov EK vo výške 5 % z celkovej alokácie sa uskutoční až po skončení programu.
5.4. DPH v programe SAPARD
     Vzhľadom na zmenu legislatívy v oblasti DPH vypracoval odbor NF nový systém uhrádzania DPH pre konečných prijímateľov a zabezpečil jeho technickú realizáciu. V nadväznosti na to žiada odbor Národného fondu o zabezpečenie finančných prostriedkov na krytie DPH. Úhrada DPH sa realizuje z mimorozpočtového účtu, ktorý  zriadil  odbor Národného fondu na tento účel. Predmetom vrátenia je len tá časť DPH, ktorá sa týka sumy projektu, ktorá bola financovaná zo zdrojov ES a štátneho rozpočtu. 
5.5. Prechod na systém štátnej pokladnice
     Odbor Národného fondu prešiel  v rámci programu SAPARD na systém Štátnej pokladnice k 1. 7. 2004. Od tohto dátumu sa  platby  uskutočňujú prostredníctvom tohto systému a v nadväznosti na to  boli upravené manuály interných procedúr v častiach týkajúcich sa platieb. Upravené postupy spolu s postupmi Pôdohospodárskej platobnej agentúry boli pre informáciu zaslané Európskej komisii. Po vstupe Slovenskej republiky do Európskej únie už nie je potrebné, aby boli zmeny v písomných postupoch zasielané na schválenie pred ich implementáciou.
5.6.	Záručná sekcia EAGGF 
     Na základe platného organizačného poriadku MF SR je od októbra 2004 oddelenie SAPARD poverené zabezpečovaním platieb pre záručnú sekciu EAGGF. Na základe tejto skutočnosti pripravuje odbor NF manuály interných postupov pre prijímanie a transfer finančných prostriedkov, ktoré budú uhradené na účet MF SR pre záručnú sekciu EAGGF. Následne budú okamžite prevedené na účet Pôdohospodárskej platobnej agentúry (PPA), pričom zahŕňajú nasledovné oblasti:
-	trhovo-orientované výdavky,
-	rozvoj vidieka, 
-	priame platby.
     Platby budú zasielané na tri účty Pôdohospodárskej platobnej agentúry a odbor Národného fondu bude sledovať vývoj kurzu EUR/SKK, aby mohol zabezpečovať vyrovnávanie prípadných kurzových rozdielov a priebežne  bude pripisovať na príjmové účty PPA čiastky, ktoré schválila Európska komisia. Na krytie kurzových strát bude využívať rezervu na krytie kurzových strát vzniknutých rozdielom medzi kurzami stanovenými v nariadeniach EÚ a kurzom, ktorý používa Štátna pokladnica..
     Odbor Národného fondu, oddelenie SAPARD, zabezpečuje aj súvisiaci prevod úrokov na príslušné účty PPA resp. štátneho rozpočtu. Vyrovnávanie kurzových rozdielov sa bude realizovať z mimorozpočtového účtu odboru Národného fondu, zriadeného na tento účel. Pri príprave rozpočtu bude odbor NF predkladať kalkuláciu potreby na tento účel. V roku 2005 bolo na tento účel zabezpečených 200 mil. Sk. 
     Podrobnosti finančného riadenia záručnej sekcie EAGGF sú upravené v „Informácii o systéme finančných tokov záručnej sekcie EAGGF“, ktorá bola schválená vládou SR dňa 20. 10. 2004.

5.7.  Finančné nástroje EHP a NK
5.7.1. Charakteristika nových finančných nástrojov
     V súlade s rozšíreným znením Zmluvy o Európskom hospodárskom priestore sa pre nových členov Európskej únie vytvárajú nové možnosti finančnej podpory vo forme nenávratných grantov,  s dôrazom na nové členské štáty EÚ  od 1. mája 2004 do 30. apríla 2009. Finančné možnosti, ktoré sa takto vytvorili pre Slovenskú republiku, upravuje Protokol č. 38a k Zmluve o Európskom hospodárskom priestore a Zmluva medzi Nórskym kráľovstvom a Európskym spoločenstvom o Nórskom finančnom mechanizme. 
     Uvedený protokol definuje prioritné oblasti, na ktoré je pre Slovenskú republiku na roky 2004 – 2009 alokovaný objem finančných prostriedkov vo výške 32,340 mil. EUR z Finančného mechanizmu EHP a 37,989 mil. EUR z Nórskeho finančného mechanizmu. Po odpočítaní nákladov na správu prostriedkov z uvedenej čiastky bude objem finančných prostriedkov alokovaných pre SR na obdobie od 1. 5. 2004 do 30. 4. 2009 z Finančného mechanizmu EHP vo výške 31,046 mil. EUR a Nórskeho finančného mechanizmu vo výške 36,089 mil. EUR. 
     Do celého systému spolupráce sa okrem orgánov štátnej správy môžu aktívne zapojiť aj mimovládne organizácie, vyššie územné celky a zástupcovia súkromného sektora.
     Podmienkou pre čerpanie finančných prostriedkov je podpis Memoranda o porozumení k implementácii Finančného mechanizmu EHP na roky 2004 – 2009 medzi členskými štátmi EFTA a Slovenskou republikou. V prípade druhého finančného mechanizmu bude základným dokumentom  Memorandum o porozumení k implementácii Nórskeho finančného mechanizmu na roky 2004 – 2009 podpisované medzi Nórskym kráľovstvom ako donorom a Slovenskou republikou, ako prijímajúcou krajinou. 

5.7.2. Úloha odboru Národného fondu MF SR 
     Odbor NF MF SR pripravil v spolupráci s ÚV SR „Návrh implementačnej stratégie a systému finančného riadenia Finančného mechanizmu EHP a Nórskeho finančného mechanizmu“. Tento materiál definuje priority, ktoré by mali byť financované z uvedených finančných mechanizmov a popisuje kompetencie a vzťahy medzi jednotlivými aktérmi celého procesu riadenia. Materiál bol schválený vládou SR dňa 27. 10. 2004.
     Na základe tohto materiálu sa odbor NF MF SR stal platobným orgánom pre finančné nástroje EHP a Nórskeho kráľovstva. Plní úlohy prijímania platieb z Finančného mechanizmu EHP/Nórskeho finančného mechanizmu a ich vyplácanie na účet konečného prijímateľa/sprostredkovateľa. Zabezpečuje aj spolufinancovanie zo zdrojov štátneho rozpočtu pre verejný a prípadne súkromný sektor.
     Odbor Národného fondu spracoval vlastné písomné postupy pre finančné riadenie nástrojov týchto mechanizmov pomoci. V spolupráci s ÚV SR ako Národným kontaktným bodom v súčasnosti odbor NF pracuje na  dokončení popisu  celého  systému  riadenia týchto fondov. Zároveň pracovníci oddelenia SAPARD a účtovníctva začali realizovať práce  v rámci pracovnej skupiny na vývoji  systému ISUF pre finančný mechanizmus EHP a NK.

6. ODDELENIE ÚČTOVNÍCTVA

     Na základe Rozhodnutia ministra financií SR č. 15/2003 platí organizačná štruktúra MF SR, v zmysle ktorej bolo na odbore Národného fondu rozšírené oddelenie účtovníctva o zabezpečovanie účtovníctva okrem predvstupových  fondov aj o účtovanie povstupových fondov  - Kohézneho fondu, všetkých štrukturálnych fondov ako i účtovanie Finančnej obálky a vlastných zdrojov. Odbor Národného fondu preto úzko spolupracuje so všetkými odbormi sekcie európskych záležitostí.

     Oddelenie účtovníctva odboru NF MF SR vedie podvojné účtovníctvo v účtovnej jednotke  – Ministerstvo financií  SR podľa zákona  č. 431/2002 Z. z. o účtovníctve v znení zákona č. 562/2003 Z. z. a v súlade: 

- 	s opatrením MF SR z 11.decembra  2003, číslo 24 501/2003-92, ktorým sa ustanovujú podrobnosti o postupoch účtovania a rámcovej  účtovej osnove pre rozpočtové organizácie, štátne fondy, príspevkové organizácie, obce a vyššie územné celky,
- 	s opatrením MF SR z 25. februára 2003, číslo 1407/2003-92, ktorým sa ustanovujú podrobnosti o usporiadaní, označovaní  a obsahovom vymedzení položiek účtovnej závierky,  termíny a miesto predkladania účtovnej závierky pre rozpočtové organizácie, štátne fondy, obce, vyššie územné celky, príspevkové organizácie a niektoré iné právnické osoby, ktorých hlavným predmetom činnosti nie je podnikanie v znení opatrenia MF SR č. 1487/2004-74 z 9. marca 2003,
- 	s osobitnými požiadavkami na poskytovanie údajov z účtovníctva, najmä podľa zákona NR SR č. 303/1995 Z. z. o rozpočtových pravidlách  v znení neskorších predpisov – pokynom MF SR z 2.decembra 2003, číslo 26944/2003-91, ktorým sa ustanovuje rozsah, spôsob  a termíny predkladania údajov na hodnotenie plnenia verejného rozpočtu,
-	s vnútorným manuálom  pre vedenie účtovníctva európskych fondov na odbore  Národného fondu.

     Okrem denného účtovania jednotlivých účtovných prípadov všetkých finančných prostriedkov ES oddelenie účtovníctva v priebehu roku 2004 vykonávalo nasledovné činnosti: 

1.	Zavedenie integrovaného informačného systému účtovania fondov EÚ – ISUF 
Tento proces znamenal začlenenie účtovania prijímania a poskytovania prostriedkov z rozpočtu EÚ na rôznych stupňoch  finančného riadenia do jednotného systému. Do systému bolo zakomponované  účtovníctvo vedené   na  Odbore Národného fondu, na implementačných agentúrach,  platobných jednotkách a sprostredkovateľských orgánoch pod platobným orgánom. Odbor Národného  fondu úzko spolupracoval s dodavateľom ISUF pri tvorbe a zavádzaní systému. Jeho príprava a zavádzanie do praxe  vyžadovali zo strany odboru  NF  množstvo mimoriadnych aktivít, ktoré sa týkali  spolupráce pri  riešení programovej štruktúry projektov,  analýzy procesov financovania, testovania ISUF, analýzy údajov účtovníctva v doterajšom systéme a prípravy podkladov na prechod účtovania programov  predvstupových fondov v ISUF, kontroly prenosu údajov medzi ITMS a ISUF, kontroly databázy (odstraňovanie duplicitných dát, dopĺňanie dát),kontroly bankových účtov nadefinovaných v ISUF, podkladov pre tvorenie zostáv a tlačových  výstupov v ISUF a pod..  Došlo k zmene  spôsobu vyhotovovania údajov účtovných a finančných výkazov za Národný fond zahrňujúcich aj implementačné agentúry, ktoré odbor NF štvrťročne predkladá na ďalšie spracovanie na Ministerstve financií SR. Údaje účtovných a finančných výkazov sa vyhotovujú priamo v ISUF od III. štvrťroka 2004, čo vyžaduje vysokú súčinnosť implementačných agentúr pri zabezpečení relevantných účtovných záznamov účtovného obdobia roku 2004 v ISUF.

2.	Metodické riadenie účtovníctva fondov
Vzhľadom na to, že ide o centralizovaný systém, metodické riadenie v oblasti účtovníctva vo vzťahu k implementačným agentúram a  sprostredkovateľským orgánom pod platobným orgánom (SOPO) sa priamo premieta do  konfigurácie systému vrátane centrálneho udržiavania účtového rozvrhu. V rámci metodického usmerňovania boli vypracované usmernenia pre platobné jednotky, IA a SOPO : 
-	k vedeniu samostatných rozpočtových účtov štátneho rozpočtu v Štátnej pokladni na účely financovania projektov z prostriedkov rozpočtu Európskych spoločenstiev a spolufinancovania zo štátneho rozpočtu
-	k vedeniu účtovníctva pre rozpočtové organizácie, ktoré plnia funkciu platobnej jednotky alebo sprostredkovateľského orgánu pod platobným orgánom podľa Koncepcie finančného riadenia štrukturálnych fondov schválenej uznesením vlády č. 1008/2003 a Koncepcie finančného riadenia Kohézneho fondu schválenej uznesením vlády č. 946/2003,
-	usmernenie pre ÚOŠS v súvislosti s finančnou obálkou,
-	usmernenie pre implementačné agentúry k účtovaniu predvstupových fondov .

3.	Pravidelné zosúlaďovanie účtovných údajov s implementačnými agentúrami, platobnými jednotkami a SOPO
 
4.	Realizácia transakcií finančných  prostriedkov  Európskej komisie  v zmysle článku 9  Nariadenia Rady (ES, Euratom) č. 1150/2000. 
Vlastné zdroje ES pripísané na účet MF SR v mene Európskej komisie  čerpá EK v rozsahu potrebnom na pokrytie svojich potrieb hotovostných finančných zdrojov vyplývajúcich z implementácie rozpočtu EÚ. Za sledované obdobie  sa na tomto účte vlastných zdrojov uskutočnilo spolu   15 platobných operácií, z toho 6 platobných transakcií na základe e-mailovej swiftovej žiadosti o platbu EK.  O realizácii  všetkých vykonaných platobných operácií sa zasielali e-mailové správy  EK.

5.	Preplácanie DPH z faktúr 
Ide o administráciu úhrad DPH  vystavených  slovenskými dodávateľmi, ktorí pracujú   rámci zmlúv financovaných z predvstupových fondov  pre  Reprezentáciu  EK na Slovensku . Do konca apríla 2004 sa využíval tzv. revolvingový účet. Tieto služby sa   od 1.    mája t.r. prijatím zákona o DPH č. 222/2004 Z. z. a po zrušení vyhlášky MF SR č. 94/1996 Z. z. o rozsahu   a spôsobe vrátenia dane z pridanej hodnoty budú do konca roku 2004 realizovať podľa  osobitného režimu.

6.	Vypracovanie  vnútorného manuálu pre vedenie účtovníctva  európskych fondov.
Na základe rozšírenia agendy účtovníctva na Odbore NF na účtovanie všetkých finančných prostriedkov     prichádzajúcich z Európskej únie na osobitné účty MF SR bol vypracovaný a priebežne aktualizovaný interný manuál  pre vedenie účtovníctva európskych fondov na Odbore NF a usmernenie k obehu účtovných dokladov v rámci Sekcie európskych záležitostí MF SR.  Do  manuálu sú  zapracované  postupy   účtovania  pre oblasť štrukturálnych fondov, Kohézneho fondu,  vlastných zdrojov ES, náhrad cestovných výdavkov  zástupcov SR na zasadaniach  Rady EÚ (finančnej obálky) a predvstupových fondov (PHARE, ISPA, SAPARD). Spracované sú postupy účtovania záručnej sekcie EAGGF a pripravujú sa postupy účtovania pre finančný nástroj EHP a Nórsky finančný nástroj. Vnútorný manuál zahŕňa zmeny v oblasti legislatívy týkajúcej sa účtovníctva, zavedenie informačného systému účtovania fondov EÚ, ako aj zmeny v činnostiach odboru NF a odporúčania  auditu.

7.	Administrácia prechodu na systém  štátnej  pokladnice v rámci fondov ES. 
   Oddelenie účtovníctva zadministrovalo prístup užívateľov do Štátnej pokladne pre všetky subjekty , zapojené do implementácie   fondov ES, naďalej zabezpečuje overovanie podpisu štatutárneho zástupcu k zmluvám o bežných účtoch a ich dodatkov.

8.	Zabezpečovanie školení. 
Pre pracovníkov Odboru NF a pre všetky implementačné agentúry v rámci predvstupových fondov  boli zabezpečené  školenia pre prácu s Informačným systémom Štátnej pokladnice ManEx a školenia so systémom ISUF.

9.	Finančné riadenie finančnej obálky. 
   Oddelenie účtovníctva realizuje a účtuje úhrady cestovných výdavkov v rámci implementácie mechanizmu náhrady 
   cestovných výdavkov súvisiacich s účasťou zástupcov SR na   zasadaniach výborov a pracovných skupín Rady EÚ.
   Postup vychádza z Rozhodnutia generálneho tajomníka Rady č. 190/2003 z 19. septembra 2003 a nariadenia 
   EK č.2342/2002 z 23. decembra 2002, ktorým sa ustanovujú podrobné pravidlá pre vykonávanie nariadenia Rady 
   
  (ES, Euratom) č. 1605/2002 o finančnom nariadení uplatniteľnom na všeobecný rozpočet Európskych spoločenstiev. Za oprávnenosť vzniku nároku voči ES z titulu náhrady cestovných výdavkov je plne zodpovedný príslušný  ÚOŠS/inštitúcia, ktorá si uplatňuje náhradu cestovných výdavkov. Odbor Národného fondu vykonáva predbežnú kontrolu výkazu  cestovných výdavkov s priloženými kópiami cestovných dokladov Finančné prostriedky určené na finančnú obálku dostala Slovenská republika na obdobie od 1.5.2004 do 31.12.2004 jednou sumou v hodnote  615 787.- EUR . K 31.12.2004 bolo z finančnej obálky vyčerpaných 373 017,04 EUR.

7. ODDELENIE DOHĽADU NAD OBSTARÁVANÍM

V súlade s ustanoveniami Memoranda o porozumení o zriadení NF a na základe uznesenia vlády SR č. 1103 zo dňa 19. novembra 2003 k návrhu na presun kompetencie ex-ante schvaľovania v rámci Rozšíreného decentralizovaného implementačného systému z Európskej komisie na národné inštitúcie pre program PHARE, ISPA a Prechodný fond v podmienkach SR bolo na Národnom fonde ku dňu 1.1.2004 zriadené Oddelenie dohľadu nad obstarávaním (ďalej len „oddelenie“), ktorého úlohou je predovšetkým výkon dohľadu nad ex-ante schvaľovaním na úrovni implementačných agentúr, monitorovanie procesov verejného obstarávania  a vedenie centrálnej evidencie vyhlásených verejných obstarávaní v programoch PHARE, ISPA (ďalej ako ISPA /KF) a Prechodný fond.    

Výkon dohľadu nad verejným obstarávaním je realizovaný formou príležitostnej účasti zamestnanca oddelenia pri vyhodnocovaní ponúk ako nehlasujúceho pozorovateľa a monitorovaním dodržiavania postupov verejného obstarávania v ktorejkoľvek fáze procesu verejného obstarávania ako aj dohľad nad celým procesom verejného obstarávania vo vybraných metódach.

V súlade s úlohou B.1. uznesenia č. 1103/2003 zabezpečiť vytvorenie potrebných personálnych a technických kapacít na realizáciu výkonu prenesených kompetencií bolo oddelenie postupne personálne obsadzované v týchto etapách:
•	k 15.4.2004 – 1 zamestnanec
•	k 15.7.2004 – 2 zamestnanci
•	k 1.11.2004 – kompletné personálne dobudovanie oddelenia.

Od svojho vzniku oddelenie vypracovalo  nasledovné materiály:
1)	interný manuál pre výkon dohľadu pre program ISPA/KF
2)	interný manuál pre výkon dohľadu pre program PHARE a Prechodný fond
3)	Dohody o spolupráci medzi Národným fondom  a implementačnými agentúrami PHARE a ISPA/KF
4)	plán dohľadu na rok 2005
5)	zadanie podkladov pre zverejnenie centrálnej evidencie verejného obstarávania v programoch ISPA/KF, PHARE a Prechodný fond na internetovej stránke

Systém dohľadu nad ex-ante schvaľovaním vo verejnom obstarávaní bol udelením akreditácie schválený ako súčasť postupov, zasielaných v rámci žiadosti o akreditáciu a následne komunikovaný na rokovaniach so zástupcami EK – DG Enlargement.   

V nadväznosti na tieto skutočnosti oddelenie vypracovalo  postupy pre realizáciu dohľadu a s tým súvisiace Dohody o spolupráci vo verejnom obstarávaní medzi NAO a PAO (Programový splnomocnenec) za implementačné agentúry CFKJ, APRR a NARMSP pre fond PHARE a Prechodný fond. A pre fond ISPA/KF Dohodu o spolupráci vo verejnom obstarávaní medzi NAO a SAO (Sektorový splnomocnenec) za Implementačnú agentúru environmentálnych investičných projektov. Samotný dohľad nad verejným obstarávaním  oddelenie vykonáva od decembra 2004.   
  
Zamestnanci oddelenia sa okrem výkonu v rámci vyššie popísanej agendy zúčastňujú na realizácii projektu „Posilnenie ochrany finančných záujmov spoločenstva a boj proti podvodom“ organizovanom European Consulting Organisation a spolupracujú ako prizvané osoby v kontrolnej skupine Ministerstva dopravy ,pôšt a telekomunikácií SR pri realizácii  kontroly pre proces verejného obstarávania v rámci programu  ISPA/KF.